એ બેઠકના ત્રીજા વક્તા તે ગુજરાતના નામાંકિત કવિ, પત્રકાર અને નાટ્યલેખક ચિનુ મોદી હતા જેમનો પરિચય ગુજરાતી સાહિત્ય રસિકોને ભાગ્યે જ આપવો પડે તેમ છે. આજે ગણ્યા ગાંઠ્યા નાટ્ય લેખકો એવા છે જેમની કલમે દર્શકોની વિભાવનાને પોષે અને વિકસાવે એવાં નાટકો લખાય, તેમાંના એક ચિનુભાઈ મોદી છે જેમણે પ્રયોગાત્મક અને ભજવી શકાય તેવાં નાટકો ગુજરાતને આપ્યાં છે. તેમણે ‘દર્શક’ના નાટકો વિષે અનોખી રીતે વાત કરી. ‘દર્શક’ લિખિત નવલકથા ‘સોક્રેટીસ’નું નાટ્ય રૂપાંતર ભરત દવેએ કરેલું. એ વિષે વાત કરતાં ચિનુભાઈએ કહ્યું કે એક કલા પ્રકારમાંથી બીજા કલા પ્રકારમાં ઢાળવામાં આવે ત્યારે મૂળ કૃતિ બીજા કલા પ્રકારમાં બંધ બેસતી થાય તેમ છે કે નહીં તે જોવું અગત્યનું છે. પરંતુ રમેશ ર. દવે કહે છે તેમ ‘સોક્રેટીસ’ તો ‘દર્શક’નું સંવાદ કળાનું ઉજળું ઉદાહરણ છે. ‘પરિત્રાણ’ કરતાં વધુ સારા સંવાદો આ નવલકથામાં છે. બીજી એક બાબત એ ધ્યાનમાં લેવા જેવી ખરી કે નવલકથાનું નાટક બની શકે? નવલકથાનું સૌન્દર્ય નાટકમાં જળવાવું જોઈએ. જો તેનું નાટ્યરૂપાંતર ન થયું હોત તો ‘સોક્રેટીસ’ અધૂરી કે નિષ્ફળ કહેવાત? પણ આપણે જાણીએ છીએ કે એ તો નવલકથા તરીકે જેવી ઉત્તમ તેવી નાટક તરીકે પણ અજોડ નીવડી.